
Középiskolások ismeretei és attitűdjei a HPV-fertőzéssel és a méhnyakrákkal kapcsolatban

Középiskolások ismeretei és attitűdjei a HPV-fertőzéssel és a méhnyakrákkal kapcsolatban
Bevezetés: A méhnyakrák a daganatos betegségek egyike. Az elhalálozást tekintve Románia az Európai Unió listavezetője, jóllehet napjainkban az esetszám csökkent.
Kutatási cél: Kutatásomnak célja, hogy felmérjem az Erdélyben élő magyar anyanyelvű középiskolás lányok és fiúk (14-19 évesek) ismereteit a HPV-vírussal és a méhnyakrákkal kapcsolatban. A HPV-fertőzéssel kapcsolatos tudásukat, a méhnyakrák-szűréseken való részvételhez és a megelőzéshez, valamint a védőoltáshoz való hozzáállásukat, továbbá a nőgyógyászati szűrővizsgálaton való részvételük jellemzőit szeretném megismerni.
Kutatási módszer: Egy saját készítésű, standardizált, nyitott kérdésekből álló kérdőívet használtam. A 16 kérdés legtöbbje a HPV-vírusfertőzés ismeretével kapcsolatos. A kérdőív kitöltése melynek a kitöltése önkéntes alapú és névtelen volt, iskolai osztályfőnöki órák keretében zajlott. A kiskorú válaszadók szüleitől beleegyező nyilatkozatot vettünk fel. Válaszadóim száma 202. Az adatokat az SPSS statisztikai program segítségével elemeztem. Eredményeim szerint azok a tanulók tudnak többet a HPV-fertőzésről, akiknek ismeretségi körében előfordult méhnyakrák (95,5%). A lányok több helyes ismerettel rendelkeznek, mint a fiúk. Végezetül kevesebb a tudása azoknak, akiknek több szexuális partnere volt.
Következtetések: A kutatásom által betekintést nyerhetünk a serdülők és fiatal felnőttek szexuális egészséggel kapcsolatos ismereteibe, a HPV terjedésével és következményeivel kapcsolatos tudásukba. Noha kutatásom nem reprezentatív a középiskolás korú népességre nézve, eredményeim hasznosak lehetnek a döntéshozók és az egészségfejlesztő szakemberek számára is, és fényt derítenek arra, hogy mennyire fontos a megelőzés és a betegségek következményeinek ismerete.



